text: Klar til årets største festdag
  25 december 2012 kl. 14.51
  Juledagene er for mange fyldt med traditioner med familien, men for mange unge mennesker er 1. juledag lig med en anden tradition nemlig en bytur med venner og veninder.
  Camilla Maybom er en af de mange unge, der traditionen tro skal i byen i aften. Hun er hjemme i Kolding på juleferie fra studierne i København, og i aften kommer en masse gymnasieveninder til forfest i hendes forældres hus, inden de skal i byen.
  - Det her er på højde med juleaften, hvis det ikke er vigtigere, lyder det fra Camilla Maybom.
  Værtshuse og diskoteker ruster sig også til i aften blandt andet på Den Blå Café i Kolding:
  - Vi er klar til det store ryk ind i aften. Vi har blandt andet kaldt ekstra personale ind, lyder det fra medejer af Den Blå Café Dorte Feldstedt.
  